ໂຮງກັ່ນນໍ້າມັນແຫ່ງທຳອິດໃນ ລາວ ເລີ້ມຕົ້ນຜະລິດນໍ້າມັນແລ້ວ ແຕ່ບໍ່ເຮັດໃຫ້ລາຄານໍ້າມັນໃນ ລາວ ຖືກລົງແຕ່ຢ່າງໃດ 
ໂຮງກັ່ນນໍ້າມັນແຫ່ງທຳອິດໃນລາວທີ່ເລີ້ມຕົ້ນຜະລິດນໍ້າມັນເພື່ອທົດລອງແລ້ວ ແຕ່ກໍຈະບໍ່ເຮັດໃຫ້ລາຄານໍ້າມັນໃນລາວຖືກລົງແຕ່ຢ່າງໃດ  
ໂຮງກັ່ນນໍ້າມັນ ແຫ່ງທຳອິດໃນລາວ ທີ່ໄດ້ເລີ້ມຜະລິດນໍ້າມັນທົດລອງແລ້ວໃນວັນທີ 30 ພະຈິກຜ່ານມາ ອາດຈະບໍ່ມີຜົນກະທົບຕໍ່ສິ່ງແວດລ້ອມທຳມະຊາດຫລາຍປານໃດ ແຕ່ ກໍຄົງຈະບໍ່ໄດ້ຊ່ວຍ ເຮັດໃຫ້ລາຄານໍ້າມັນໃນລາວຖືກລົງແຕ່ຢ່າງໃດ, ອີງຕາມການໂອ້ ລົມຂອງເຈົ້າໜ້າທີ່ກ່ຽວຂ້ອງແລະປະຊາຊົນໃນເຂດໃຫ້ຄຽງ ກິ່ງສະຫວັນ ມີລາຍງານ ເລື້ອງນີ້ ຈາກນັກຂ່າວວີໂອເອມາສະເໜີທ່ານ ໃນອັນດັບຕໍ່ໄປ ໂຮງກັ່ນນໍ້າມັນແຫ່ງທໍາອິດໃນລາວ ທີ່ໄດ້ເລີ່ມກໍ່ສ້າງໃນປີ 2015 ໃນເນື້ອທີ່ທັງໝົດ 280,000 ຕາແມັດໃນເຂດພັດທະນາກວມລວມໄຊເສດຖາກໍຄືເຂດຫລັກ 21 ໃນນະ ຄອນຫລວງວຽງຈັນນັ້ນ ໄດ້ເລີ້ມຜະລິດ ເປັນການທົດລອງແລ້ວໃນ ວັນທີ 30 ພະຈິກ ຜ່ານມານີ້ ໂຮງງານກັ່ນນໍ້າມັນດັ່ງກ່າວໃຊ້ເງິນລົງທຶນທັງໝົດ 179 ລ້ານໂດລາ ໂດຍ ທີ່ບໍລິສັດເປໂຕຣເຄມີລາວ-ຈີນ ແຂວງຢຸນນານ ກັບກຸ່ມບໍລິສັດກໍ່ສ້າງ ແລະ ລົງທຶນ ແຂວງຢຸນນານຮຸ້ນສ່ວນຈຳກັດຖືຮຸ້ນ 75 ເປີເຊັນ, ລັດວິສາຫະກິດນໍ້າມັນເຊື້ອໄຟລາວ ຖືຮຸ້ນ 20 ເປີເຊັນ ແລະ ບໍລິສັດຮ່ວມທຶນລາວ-ຈີນຈຳກັດ ຊຶ່ງເປັນບໍລິສັດທີ່ໄດ້ຮັບສໍາ ປະທານເຂດພັດທະນາກວມລວມໄຊເສດຖານັ້ນ ຖືຫຸ້ນ 5 ເປີເຊັນ ຖ້າຫາກການເປີດຜະລິດທົດລອງສໍາເລັດຜົນແລ້ວ ໂຮງກັ່ນນໍ້າມັນແຫ່ງນີ້ກໍຈະສາມາດ ກັ່ນນໍ້າມັນ ໄດ້ເຖິງ 950 ລ້ານລິດຕໍ່ປີ ໂດຍແບ່ງເປັນນໍ້າມັນແອັດຊັງ 390 ລ້ານລິດ ແລະ ນໍ້າມັນກາຊວນ 560 ລ້ານລິດ ທັງຍັງຈະມີຜົນຜະລິດເປັນແກ໊ສແຫຼວ LPG ຢູ່ 18,000 ໂຕນ, ນໍ້າມັນສັງເຄາະ 12,600 ໂຕນ ແລະນໍ້າມັນເຕົາສຳລັບໂຮງງານອຸດສາຫະກຳອີກ 5,000 ໂຕນ, ອີງຕາມເຈົ້າ ໜ້າທີ່ຂັ້ນສູງທ່ານນຶ່ງ ຈາກລັດວິສາຫະກິດນໍ້າມັນເຊື້ອ ໄຟລາວທີ່ຖືຫຸ້ນ 20 ເປີ ເຊັນໃນໂຮງກັ່ນນໍ້າມັນແຫ່ງນັ້ນ ແຕ່ຢ່າງໃດກໍຕາມ ຜູ້ບໍລິຫານທ່ານນຶ່ງຈາກບໍລິສັດນໍ້າມັນເປໂຕຣລາວ ຄິດວ່າ ການທີ່ ລາວມີໂຮງກັ່ນນໍ້າມັນດັ່ງກ່າວ ກໍຈະບໍ່ໄດ້ເຮັດໃຫ້ລາຄານໍ້າມັນ ໃນລາວ ຖືກລົງໄດ້ຫລາຍປານໃດ ຍ້ອນຫລາຍໆປັດໄຈ ດັ່ງທີ່ທ່ານອະທິບາຍວ່າ: ນອກຈາກນັ້ນ ເຈົ້າໜ້າທີ່ຂັ້ນສູງ ຈາກບໍລິສັດນໍ້າມັນເຊື້ອໄຟລາວ ທີ່ກ່າວມາຂ້າງ ເທິງ ນັ້ນເວົ້າວ່າວັດຖຸດິບທີ່ນໍາເຂົ້າມາປ້ອນໂຮງງານດັ່ງກ່າວ ໃນປັດຈຸບັນນີ້ ແມ່ນ ນໍາເຂົ້າ ມາຜ່ານທາງຫວຽດນາມ ແຕ່ກໍຍັງບໍ່ທັນຮູ້ເປັນທີ່ຈະແຈ້ງແນ່ນອນເທື່ອວ່າ ອະນາຄົດຈະ ເອົາມາຈາກໃສ ແລະລາຄານໍ້າມັນຈະຫລຸດຈາກລາຄາໃນຕະຫຼາດ ປັດຈຸບັນຄືແນວໃດ ເພາະວ່າທຸກຢ່າງແມ່ນຂຶ້ນກັບບໍລິສັດຈີນ ທີ່ເປັນຜູ້ຖືຮຸ້ນລາຍໃຫຍ່ ຊຶ່ງທ່ານໃຫ້ຄໍ າເຫັນດັ່ງນີ້: ເມື່ອເວົ້າເຖິງຜົນກະທົບຕໍ່ສິ່ງແວດລ້ອມ ທາງທໍາມະຊາດນັ້ນ ອີງຕາມເຈົ້າໜ້າທີ່ ທັງ ສອງທ່ານກໍບອກວ່າ ຄົງຈະບໍ່ມີເພາະໂຮງກັ່ນນໍ້າມັນດັ່ງກ່າວໄດ້ປະຕິບັດຕາມລະບຽບ ກົດໝາຍ ແລະມາດຕະຖານດ້ານສິ່ງແວດລ້ອມທີ່ທາງການລາວ ໄດ້ກຳ ນົດໄວ້ຢ່າງ ຄົບຖ້ວນ ພ້ອມກັນນັ້ນ ປະຊາຊົນທ່ານນຶ່ງທີ່ຢູ່ໃກ້ເຂດນັ້ນ ກໍເວົ້າວ່າເລື້ອງລາຄານໍ້າມັນນັ້ນ ກໍຍັງ ຄົງຈະບໍ່ຖືກລົງໄດ້ງ່າຍ ແຕ່ເມື່ອເວົ້າເຖິງເລື້ອງມົນລະພິດຕໍ່ສິ່ງແວດລ້ອມຕໍ່ ທໍາມະຊາດ ຢູ່ໃນເຂດໃກ້ຄຽງແລ້ວນັ້ນ ຄົງຈະບໍ່ມີຫຍັງພໍປານໃດ ຊຶ່ງທ່ານບອກ ວ່າ: ສະຫລຸບແລ້ວການທີ່ລາວມີໂຮງກັ່ນນໍ້າມັນແຫ່ງທໍາອິດ ທີ່ໄດ້ທໍາການຜະລິດເພື່ອ ທົດ ລອງແລ້ວ ໃນອາທິດຜ່ານມານີ້ ອາດຈະບໍ່ປ່ອຍມົນລະພິດອອກມາ ກະທົບ ໃສ່ສິ່ງແວດ ລ້ອມທໍາມະຊາດ ຢູ່ໃນເຂດອ້ອມແອ້ມໂຮງກັ່ນນັ້ນພໍປານໃດ ແຕ່ວ່າ ມັນຍັງເປັນການ ຍາກຢູ່ທີ່ຈະສາມາດແຂ່ງຂັນກັບນໍ້າມັນສໍາເລັດຮູບ ທີ່ນໍາເຂົ້າມາ ຂາຍ ສະນັ້ນ ມັນຈະ ບໍ່ຊ່ວຍເຮັດໃຫ້ລາຄານໍ້າມັນໃນລາວຖືກລົງແຕ່ຢ່າງໃດ ສະ ເພາະໃນອະນາຄົດຂອງ ລາວອັນໃກ້ໆນີ້